समाज जिसे ‘गंदी बात’ कहता है, मैं उन गलतफहमियों को दूर करती हूं
आज के ‘ये मैं हूं’ में बात सेक्स एजुकेटर, कहानीकार, लेखिका, माइथोलॉजिस्ट, खूबसूरत और बोल्ड सीमा आनंद की।
हमारे यहां 60 पार की औरत को दादी-नानी का रोल थमा दिया जाता है। जिसमें उनके खाते में आती हैं जिम्मेदारियां या पूजा-पाठ। इस उम्र की महिलाएं अपने पोते-पोतियों को कहानियां सुनाती हैं लेकिन राजा-रानियों वाली। इसी उम्र की एक और महिला कहानीकार है। वो जिस विषय पर मुखर होकर बात करती हैं, उस पर हमारे यहां सिर्फ कानाफूसी ही होती है। कुछ ऐसे सवाल जिनके जवाब ढूंढने पर भी नहीं मिलते, पूछें तो किससे, मुंह खोलते भी डर लगता है, नजरें नीची कर जमीन कुरदते हुए धीमी आवाज में बमुश्किल कुछ कह पाते हैं। विषय होता है सेक्स। दो दशक से ज्यादा से वो जिस विषय पर बात कर रही हैं, उसे समाज ‘गंदी बात’ कहकर टाल देता है। उनके पास हर उम्र के व्यक्ति के सवालों के जवाब हैं। वो सेक्स से जुड़े हर उस सवाल का जवाब देती हैं, जो गलतफहमियों और उलझनों में लिपटा है। आज के ‘ये मैं हूं’ में बात सेक्स एजुकेटर, कहानीकार, लेखिका, माइथोलॉजिस्ट, खूबसूरत और बोल्ड सीमा आनंद की। जिन्होंने लंदन से जूम कॉल के जरिए वुमन भास्कर से अपनी बातें साझा की।
मैंने इस फील्ड को नहीं चुना इस फील्ड ने मुझे चुना
मैंने नहीं चाहा था कि मैं सेक्स एजुकेटर बनूं। लेकिन जब कामसूत्र को पढ़ना शुरू किया, तब मुझे एहसास हुआ कि इसके बारे में लोगों को कितना कम पता है या गलत पता है। मैं दुनिया को ‘कामसूत्र’ के बारे में बताना चाहती थी। दो हजार साल पहले लिखा गया कामसूत्र जीवन जीने का तरीका बदल सकता है। लेकिन हमारे यहां लोग न तो इस पर बात करना चाहते हैं और ना ही इसे स्वीकारना चाहते हैं। फिर मैंने आहिस्ता-आहिस्ता सेक्स एजुकेटर बनने की प्रक्रिया को सीखा। साइको सेक्शुअल थेरेपिस्ट के साथ काम किया। इस विषय पर ट्रेनिंग ली। मैं चाहती थी कि लोग इस विषय पर बात करें और मन की गुत्थियों को सुलझाएं।
मेरी किताब कामसूत्र की व्याख्या करती है
साल 2017 में मेरी किताब ‘द आर्ट ऑफ सिडक्शन’ आई। ये किताब कामसूत्र की व्याख्या है। कामसूत्र सात हिस्सों में लिखी गई है। पहले हिस्से में पुरुष को घर बनाना बताया गया। दूसरे में सुख के बारे में बात की गई है। इसी हिस्से में पुरूष के साथ-साथ स्त्री के सुख की भी बात है। तीसरे हिस्से में पुरुष को ये बताया गया है कि परफेक्ट वाइफ कैसे ढूंढें। चौथे भाग में है कि अपनी मनपसंद स्त्री से शादी कैसे करें। कामसूत्र को सांकेतिक भाषा में लिखा गया है, जिसे समझना मुश्किल है। मैंने स्त्री-पुरुष संबंधों पर अलग से ज्ञान देने की कोशशि नहीं की है। मैंने बस कामसूत्र के अध्याय लिए हैं और उनमें लिखे सूत्रों की व्याख्या की है, जिसे साधारण व्यक्ति समझ सके और अपने जीवन में उतार सके।
कपल्स के बीच लव लैंग्वेज होनी बहुत जरूरी 
रिश्ते को खूबसूरत बनाने में लव लैंग्वेज बहुत मायने रखती है। कामसूत्र में एक पूरा चैप्टर है ‘लव स्क्रैचेज’ पर। उसमें बताया गया है कि महिलाओं को अपने नाखूनों के किस शेप में रखना चाहिए। किस मौके पर अपने पार्टनर के शरीर पर कैसे निशान छोड़ने चाहिए और उनके क्या मायने होते हैं। लेकिन मैं कहती हूं कि स्त्री-पुरुष को प्यार के हर खूबसूरत पल को बार-बार याद करना चाहिए। और उस यादगार पल को लाइफ में रिप्ले करना चाहिए, दोहराना चाहिए।
सीमा की कहानी में आगे बढ़ने से पहले इस पोल पर अपनी राय जाहिर करते चलिए...
अंतरंग पलों में आभूषण भी संकेत की भाषा कहते हैं
मुझे ये देखकर हैरानी होती है कि लोग जूलरी से जुड़ी प्रेम की भाषा जानते ही नहीं हैं। आपको पता है कि दुनिया भर में संबंध बनाने के दौरान भी स्त्री को एक सीमित दायरे में बांधा गया है। उसकी जगह भी तय है। सिर्फ कामसूत्र ही है जो स्त्री को आभूषणों के जरिए अपनी भावनाओं और इच्छाओं को जाहिर करने की छूट देता है। अगर स्त्री प्रेम पलों में करधनी पहने दिखे तो उसका मन पढ़ना आसान होगा, वो क्या चाहती है और किस तरह चाहती है ये बूझना पुरुष को आना चाहिए।
दुखी मन से आप सुख का अनुभव नहीं कर सकते
लोगों को लगता है कि शारीरिक सुख सिर्फ शारीरिक अंगों तक सीमित है। लेकिन ऐसा नहीं है। दाम्पत्य सुख की शुरुआत मस्तिष्क से होती है। अगर व्यक्ति का मन दुखी है, वह तनाव में है तो भले ही वह दुनिया के सबसे सुंदर पुरुष या स्त्री के साथ क्यों न हों, उसको आनंद नहीं मिलेगा। कामसूत्र में सुख के समय को पहर में बांटा गया है। इसमें ये भी बताया गया है कि स्त्री और पुरुष का सुख का समय भी अलग होता है। कामसूत्र में इसी सुख के तारतम्य की बात की गई है।
मैं उस औरत की बात करती हूं जो इंसान है, देवी नहीं 
मैं जिस वुमन नैरेटिव की बात करती हूं वो औरत देवी नहीं इंसान है, आजाद है। हमारी कहानियों में स्त्री शरीर हमेशा किसी की जागीर होता है। हमें सुख का हक नहीं। शारीरिक सुख का तो बिल्कुल नहीं। हमें सिखाया जाता है कि औरत सेक्स के बारे में सोचे भी नहीं, मांगे भी नहीं, मुंह खोले भी नहीं। स्त्री का ये सोचना कि हम इंसान हैं, हम आत्मनिर्भर हैं, हमारे अंदर भावनाएं और चाहतें हुईं तो समाज को गलत लगता है। हमारे शरीर के सुख से जुड़े सवालों के जवाब हमसे बहुत दूर हैं। हम सिर्फ एक सांचे में फिट कर दी गईं हैं। या तो हम देवी हैं या किसी का शिकार हैं। औरत पहचान के साथ आत्मनिर्भर नहीं है।
हमारे समाज में लड़कियां सुख की हकदार नहीं 
हमारे यहां अगर 18 साल की लड़की ‘गंदी बात’ कहे जाने वाले विषय पर कुछ पूछ ले तो उस घरवाले ही चुप करा देते हैं या उसे बेशर्म कहा जाता है। शादी होते ही उसे पति का ‘ध्यान’ रखने को कहा जाता है। पर ये ध्यान क्या है उसकी समझ से बाहर होता है। पहले उसका शरीर परिवार की कैद में होता है फिर पति की कैद में। अपने शरीर के प्रति उसकी जिम्मेदारियों और सुख की उसे कोई जानकारी नहीं होती। वो सिर्फ सुख देने का साधन भर रह जाती है। उसे सुख कैसे पाना है, यह उसे कोई नहीं बताता। भाग्यशाली होगी अगर पति उसका उस सुख से परिचय करा सके।
ये तो मेरी सेक्स एजुकेटर बनने की कहानी थी। लेकिन इससे पहले मैं भी आम लड़की थी। मेरी जिंदगी का वो दौर भी किसी कहानी से कम नहीं है।
मेरे परिवार की औरतें हमेशा शिक्षित रही हैं
मैं बहुत भाग्यशाली रही हूं। मेरा परिवार जरा हटकर था। मेरी नानी की मां पढ़ी-लिखी और स्कूल इंस्पेक्टर थीं। इसके अलावा वो सोशल एक्टिविस्ट भी रहीं। वो घरेलू हिंसा के खिलाफ आगे बढ़कर काम करती थीं। इसी दौरान उनके साथ एक हादसा हुआ और उनकी मृत्यु हो गई। मेरी नानी की तीन बहनें थीं। सभी पढ़ी-लिखी और वर्किंग वुमन रहीं। मेरी नानी और उनकी एक बहन डॉक्टर बनीं और बाकी की दो बहनें प्रिंसिपल रहीं। मेरे घर की हर पीढ़ी की महिलाएं शिक्षित थीं। मेरे घर की औरतें किसी दायरे में बंधी नहीं रहीं।
मेरे अपने पिता मुझसे कभी नहीं मिलना चाहते थे
मेरी मां का कम उम्र में डिवोर्स हो गया। जब उनका तलाक हुआ तब मैं उनके पेट में ही थी। दरअसल, मेरे पिता ने मेरी मां पर एक बार हाथ उठाया और जब मेरे नाना-नानी को ये पता चला तो उन्होंने साफ शब्दों में कहा कि वो प्रेग्नेंट बेटी के साथ ऐसा व्यवहार हर्गिज स्वीकार नहीं करेंगे। इसके बाद ही मां अलग हो गईं। मैं अपने पिता से कभी नहीं मिली और ना ही वो मुझसे मिलना चाहते थे।
मां और सौतेले पिता ने मुझे पाल-पोसकर बड़ा किया
मेरी मां और मेरे सौतेले पिता ने मुझे पाला है। मेरी मां इंडिपेंडेट वर्किंग वुमन रहीं। मुझे बड़ा करने और अच्छी लाइफ देने की उन्होंने हर मुमकिन कोशिश की। जब उन्होंने काम करना शुरू किया तब उनकी सैलरी बहुत कम थी और वो दिल्ली में वर्किंग वुमन हॉस्टल में रहती थीं। लेकिन उन्होंने अपनी कमाई का सारा पैसा मुझे बेस्ट स्कूल में भेजने पर खर्च किया। मुझे देहरादून के फेमस और मंहगे ‘वेलहम गर्ल्स स्कूल’ में पढ़ाया। मैं पांच साल की थी, जब इस स्कूल में पढ़ना शुरू किया। मेरी मां की यही इच्छा थी कि उनकी बेटी आत्मनिर्भर और घर की बाकी महिलाओं की तरह बने, न कि कमजोर बने और बैठकर किस्मत को कोसे। आगे की पढ़ाई मैंने दिल्ली के लेडी श्रीराम कॉलेज से की। जहां पढ़ी हर लड़की आत्मविश्वास से भरी होती है।
मैं और पति दोनों हैं अलग-अलग, लेकिन हमें प्यार है 
जब मेरी शादी हुई, मैं 23 साल की थी। उस जमाने में इस उम्र में शादी हो जाती थी। मेरे पति पंजाब से हैं और लंदन में रहते हैं। शादी के बाद मैं भी उनके साथ लंदन आ गई। वहां जाकर जब मैंने जॉब और पढ़ाई से जुड़ा काम शुरू किया तो ससुराल वालों को थोड़ी दिक्कत हुई। उन्हें लगता कि उनकी बहू जरूरत से ज्यादा इंडिपेंडेंट है। लेकिन आहिस्ता-आहिस्ता वो समझ गए। मेरे और पति की उम्र में 11 साल का फासला है। हम एक-दूसरे से बिल्कुल अलग हैं। हम अब भी बहुत बातों पर सहमत नहीं होते। हमारी आज भी खूब लड़ाइयां होती हैं लेकिन हमने साथ नहीं छोड़ा। हमारे तीन बच्चे हैं और अब तो बेटा-बहू वाली हो गई हूं। मेरे प्रोफेशन में मुझे काफी ट्रैवल करना होता है, ऐसे में मेरे पति ने बैंक की नौकरी के साथ घर और बच्चे दोनों संभाले। उन्होंने मेरे काम को समझा और मेरा खूब साथ दिया।
जब चीजें पर्दे में हों तो समाज में हिंसा बढ़ती है
जब आप किसी विषय को गंदा कहकर चुप्पी साध लेंगे, तब समाज में हिंसा बढ़ेगी। आसपास जो गलत है उस पर चुप्पी साधना उसे भी बड़ी गलती है। जब आप उस विषय पर समझदारी से बात करेंगे तो समाज में बदलाव आना तय है। लेकिन हमारी समस्या ये है कि समाज इसे स्वीकरता नहीं हैं। कुंठाएं जन्म लेती हैं, हिंसा बढ़ती है। हमारा समाज औरत को देवी कहता है और उसी पर जुल्म करता है।
सेक्स एजुकेटर को सुनने पड़ते हैं ताने
मेरे इस प्रोफेशन की कई चुनौतियां रहीं। लेकिन मुझे लगता है, जिस चीज ने मुझे सबसे ज्यादा परेशान किया, वो रिसर्च है। सेक्स एजुकेशन पर बहुत कम लोगों ने रिसर्च किया है। इस विषय पर बहुत सारे लोग बात तो करते हैं लेकिन सही प्रोफेसर, सही किताब तक पहुंचना चुनौती है। सेक्स एजुकेटर होने की वजह से मैंने ताने और गालियां भी बहुत सुनीं है। मुझे चुप रहने की सलाह मिली, मुझे वेश्या तक कहा गया। मेरे बच्चों को बहुत कुछ सुनना पड़ा। लेकिन आज मेरा काम बोल रहा है और मैं बतौर सेक्स एजुकेटर पहचानी जाती हूं। यही वजह है कि ढेरों सवालों के जवाब रोज देती हूं। सेक्स एजुकेशन पर एक रील अपलोड करती हूं। सफर लंबा है, लोगों का नजरिया बदलने में वक्त लगेगा।